**Ģimenes ārsta praksē nodarbināto ārstniecības personu darba pienākumi**

Ģimenes ārsta praksē nodarbinātas ārstniecības personas atbilstoši ģimenes ārsta norādījumiem veic šādus uzdevumus pacientu slimību diagnostikā, ārstēšanā un profilaksē:

1. izglīto pacientus un viņu piederīgos veselības veicināšanas un veselības aprūpes jomā, tai skaitā sniedz reproduktīvās un ģimenes plānošanas konsultācijas, konsultē vecākus par jaundzimušo, zīdaiņu un bērnu attīstību un krūts barošanas jautājumiem, kā arī informē par mutes veselības jautājumiem;
2. sniedz informāciju par saslimšanas riska faktoriem;
3. seko profilaktisko apskašu programmas izpildei, kā arī veicina pacientu iesaisti valsts organizētā skrīninga pasākumos;
4. piedalās pacientu veselības aprūpes un sociālo jautājumu koordinēšanā un risināšanā;
5. sadarbībā ar ģimenes ārstu veic pacientu aprūpi ārsta prakses vietā vai pacienta dzīvesvietā;
6. veic ģimenes ārsta noteiktās procedūras ārsta prakses vietā, tajā skaitā injekcijas ādā, zemādā, intramuskulāri un intravenozi, vai pacienta dzīvesvietā;
7. sadarbībā ar ģimenes ārstu sastāda un īsteno vakcinācijas kalendāru;
8. veic riska grupu izvērtēšanu un novērošanu pēc individuālas shēmas;
9. sniedz pirmo un neatliekamo medicīnisko palīdzību;
10. dokumentē veikto veselības aprūpi medicīniskajā un uzskaites dokumentācijā;
11. nodrošina medicīniskās un uzskaites dokumentācijas uzglabāšanu un nepieejamību personām, kas nav saistītas ar pacientu aprūpi un ārstēšanu;
12. veicina pacientu pašaprūpes spējas, informējot pacientu un viņu piederīgos par pacienta aprūpes metodēm pie noteiktām saslimšanām;
13. informē pacientus par iespējām saņemt valsts apmaksātus veselības aprūpes pakalpojumus, kompensējamās zāles un medicīnas ierīces, rindu veidošanas kārtību un citiem veselības aprūpes organizācijas jautājumiem;
14. sniedz telefoniskas un elektroniskas konsultācijas savas kompetences ietvaros, ja nepieciešams, iesaistot arī ģimenes ārstu;
15. nodrošina ģimenes ārsta hronisko pacientu aprūpi savas kompetences ietvaros;
16. veic citus uzdevumus atbilstoši ģimenes ārsta norādījumiem.